
HAPET MBLEDHJA

Lindita Nikolla – Mirëdita, të nderuar kolegë!
Faleminderit për prezencën të nderuar partnerë të rëndësishëm të Kuvendit të Shqipërisë!
Sot është një ditë e veçantë, sepse është dita ndërkombëtare e luftës kundër dhunës ndaj fëmijëve dhe shfrytëzimit të tyre. Fakti që 50 deputetë të Kuvendit të Shqipërisë kanë shprehur vullnetin e tyre të lirë për të kontribuar në Grupin   e Deputetëve Miqtë e Fëmijëve është sinjifikativ, si një mundësi dhe përgjegjësi e shtuar për secilin prej nesh për të adresuar shumë çështje që lidhen me fëmijët, të  cilët janë pasuria jonë, drita e syve të çdo prindi, por edhe e gjithë shoqërisë.
Ndodhemi në një situatë reflektimi pas asaj ngjarje të rëndë që ndodhi në Fier, një krimi të shëmtuar, pas të cilit është një zinxhir i tërë përgjegjësish dhe histori lëshimesh, sepse krimineli kishte bërë vepra të rënda dhe ushtruar dhunë edhe  më parë, por kishte marrë një dënim përkëdhelës.
Besoj se e gjithë shoqëria, edhe ne si deputetë, kemi reflektimet tona për të nxjerrë mësime nga kjo histori. Gjithashtu, shoqëria dhe komunitetet duhet të reflektojnë. Krimet ndodhin para syve edhe për shkak të mungesës së vëmendjes dhe reagimit tonë. Besoj se të gjithë biem dakord që ne jemi të angazhuar maksimalisht për të ofruar dhe mundësuar sa më shumë dashuri, kujdes e përkushtim për fëmijët, sepse të gjitha këto bashkë tregojnë vitalitetin dhe fisnikërinë e një kombi. 
Dhuna ndaj fëmijëve është turpi i çdo shoqërie. Duke toleruar dhunën ndaj fëmijëve, çdo shkollë, çdo familje dhe çdo komunitet dhunon vetveten. Besoj që duke punuar të gjithë bashkë, institucionet dhe komunitetet, ne do të mund të parandalojmë shumë nga këto fenomene. Pavarësisht roleve dhe pozicioneve tona, ne të gjithë e konsiderojmë dhunën ndaj çdo fëmije si dhunë ndaj fëmijës tonë, si dhunë ndaj secilit prej nesh. 
Duke krijuar kushte për plotësimin e nevojave fizike, emocionale, shpirtërore dhe zhvillimin e lirë të fëmijëve, për rritjen e tyre në një mjedis të sigurt, të qëndrueshëm dhe edukues, që krijon shpresa dhe mundësi për të ardhmen,  që janë një tregues i madh i forcës së zhvillimit të një shoqërie, ne garantojmë të ardhmen e saj.
Nisur nga këto qëllime, që besoj i ndajmë secili prej nesh, gjej rastin t’ju falenderoj edhe një herë për gatishmërinë dhe përkushtimin tuaj!  Unë kam nderin dhe kënaqësinë të drejtoj Grupin e Deputetëve Miqtë e Fëmijëve. E konsideroj këtë mundësi që më jepet si një shërbim të lartë timin si grua, si nënë, si qytetare, por edhe si parlamentare.
Ne i mbrojmë fëmijët nga dhuna duke hartuar ligje që e garantojnë këtë mbrojtje. Nëpërmjet propozimeve ligjore Kuvendi luan një rol të rëndësishëm, thelbësor, për parandalimin e cenimit të të drejtave të fëmijëve dhe jo vetëm, sepse të gjithë ne kemi detyrimin dhe përgjegjësinë për të përfaqësuar zgjedhësit tanë dhe për të bërë maksimumin në mbrojte të të drejtave të tyre. 
Gjatë legjislaturës së kaluar Kuvendi i Shqipërisë miratoi ndryshimet në ligjin “Për dhunën në familje”, duke mundësuar në këtë mënyrë masa më efektive dhe më efikase për parandalimin e dhunës ndaj fëmijëve, si dhe përshkallëzimin e dënimeve për dhunuesit.
Ky grup dhe organizëm do të jetë një instrument tjetër për të analizuar të gjitha aspektet e legjislacionit, që në mënyrë të drejtpërdrejtë apo të tërthortë lidhen me mbrojtjen e fëmijëve nga dhuna. Patjetër, ne kemi të gjithë autoritetin për të mundësuar edhe propozime ligjore përkatëse që vijnë si propozime të Grupit Miqtë e Fëmijëve.  Gjithashtu, ne kemi edhe funksionin e ushtrimit të përgjegjësive për mbrojtjen e fëmijëve nga dhuna nëpërmjet kontrollit mbi organet dhe institucionet kushtetuese apo të krijuara me ligj, që adresojnë të drejtat e fëmijëve apo çështjet e lidhura me këto të drejta.
Gjej rastin të përmend faktin që në shumë raste, kur janë evidentuar fenomene të dhunës ndaj fëmijëve, Kuvendi ka zhvilluar seanca dëgjimore me institucionet që monitorojnë zbatimin e të drejtave të fëmijëve, duke kërkuar përmbushjen e detyrimeve ligjore për mbrojtjen e tyre. 
Grupi i Deputetëve Miqtë e Fëmijëve do të ketë edhe strukturën e vet organizative, nënkryetarët, nënkomitetet dhe të gjithë bashkë do të bëjmë të mundur të adresojmë në mënyrë të dedikuar të gjitha specifikat e veprimit të grupit tonë me fokus mbrojtjen jo vetëm nga dhuna, por edhe mundësitë për një mirëedukim, rritje të shëndetshme dhe zhvillim të fëmijëve.
Fakti që sot këtu kemi partnerë të rëndësishëm, përfaqësues të organizatave të shoqërisë civile, është një arsye më shumë për të gjithë ne, për të thënë që nuk jemi vetëm në këtë mision, por do të kemi ndihmën e vyer dhe të çmuar edhe të partnerëve tanë. 
Do të doja t’ju bëja me dije që në Kuvendin e Shqipërisë janë depozituar dy nisma, njëra nga deputetja Xhixho dhe një nismë tjetër e firmosur nga 20 mijë qytetarë, që lidhen me krijimin e regjistrit kombëtar të dhunuesve. Besoj se kjo është një mundësi e mirë ku secili prej nesh në komisionet përkatëse, por edhe në Grupin e Deputetëve Miqtë e Fëmijëve të japim opinionet tona për ta mundësuar këtë regjistër, por, nga ana tjetër, ta kthejmë këtë proces në një debat dhe diskutim për të parë të gjitha mundësitë në mënyrë shteruese se çfarë mund të bëjmë më mirë dhe më shumë në këtë drejtim, në kuadër të mbrojtjes së të drejtave të fëmijëve dhe në luftën kundër dhunës dhe shfrytëzimit të fëmijëve.
Unë ju falenderoj për prezencën e sotme këtu! Ky është momenti i parë i konstituimit të këtij grupi. 
Për të vazhduar me ngritjen e institucioneve të nënkryetarëve dhe nënkomiteteve, pjesë e këtij grupi janë 50 deputetë, të cilët dua t’i falenderoj: Agron Duka, Albana Vokshi, Alqi Bllako, Andia Ulliri, Anila Denaj, Antoneta Dhima, Arben Pëllumbi, Arbi Agalliu, Besion Ajazi, Blendi Klosi, Blerina Gjylameti, Bujar Çela, Desantila Tahiraj, Dashamir Shehi, Elda Hoti, Enkelejd Alibeaj, Emilja Koliqi, Eralda Bano Tase, Erisa Xhixho, Etjen Xhafaj, Fadil Nasufi, Fation Veizaj, Fatmir Mediu, Gertjan Deda, Gledis Çeliku, Ina Zhupa, Isuf Çelaj, Klevis Xhoxhi, Klotilda Bushka, Laert Duraj, Lefter Gështenja, Lindita Buxheli, Lindita Metaliaj, Luljeta Bozo, Meri Markiçi, Mesila Doda, Mimi Kodheli, Monika Kryemadhi, Nustret Avdulla, Oriola Pampuri, Orlando Rakipi, Petro Koçi, Petrit Vasili, Rrahman Rraja, Saimir Hasalla, Sorina Koti, Tatjana Pirro, Teuta Ramaj, Etilda Gjonaj, Lavdrim Krrashi.
Faleminderit dhe mirënjohje për gatishmërinë tuaj!
Në zbatim të Rregullores së Grupit, ne duhet të vijojmë me zgjedhjen e tre nënkryetarëve të këtij grupi, të cilët, së bashku me Kryetaren, do të bëjnë të mundur përcaktimin e agjendës së mbledhjeve të Grupit të Deputetëve Miqtë e Fëmijëve, si dhe do të adresojnë propozimin e nismave konkrete që vijnë si pjesë e diskutimeve dhe debateve në nënkomisione apo në Grupin e  Deputetëve Miqtë e Fëmijëve.
Ju lutem, kush ka propozime për zgjedhjen e nënkryetarëve apo nënkryetareve të grupit?
Mimi Kodheli – Kryetare, unë propozoj deputeten Erisa Xhixho.
Lindita Nikolla – Faleminderit!
Ina Zhupa – Kryetare, grupi i Partisë Demokratike, me miratimin e Kryetarit të Grupit, Alfred Rushaj, propozon emrin tim për nënkryetare të Grupit.
Lindita Nikolla – Ina. Faleminderit!
Ka propozim tjetër?
Po.
Antoneta Dhima – Faleminderit, zonja Kryetare!
Grupi Parlamentar i Partisë Socialiste propozon zonjën Desantila Tahiraj.
Lindita Nikolla – Dakord. Kënaqësi që janë tri zonja.
Faleminderit!
Atëherë, Ina, Desantila dhe Erisa mund të vijnë krah meje për të vijuar me drejtimin e mbledhjes.
Faleminderit dhe punë të mbarë!
Grupi i Deputetëve Miqtë e Fëmijëve ka edhe komitetet, si më poshtë:
Komiteti për Mbrojtjen e Fëmijëve nga Dhuna, Komiteti për të Miturit në Konflikt me Ligjin, Komiteti për Fëmijët në Institucione Publike, Komiteti për Shëndetin dhe Mirëqenien e Fëmijëve, Komiteti për Marrëdhëniet me Organizatat e Shoqërisë Civile dhe Komiteti për Buxhetin e Fëmijëve.
Pranë jush punonjësit e Kuvendit kanë vendosur një formular ku ju mund të përcaktoni sipas vullnetit tuaj se në cilin komitet kërkoni të merrni pjesë.
Ky proces nuk do të përfundojë këtu, sepse ka dhe deputetë të tjerë që sot nuk janë të pranishëm, kështu që do të kërkojmë edhe prej tyre shprehjen e vullnetit. 
Ndërkohë, gjej rastin të falenderoj edhe një herë përfaqësuesit e shoqërisë civile që janë sot këtu dhe partnerët tanë të rëndësishëm!
Do të doja t’ua jepja fjalën atyre përpara se ne të fillojmë diskutimet me kolegët deputetë.
Fjalën e ka zonja McCluney, përfaqësuese rezidente e OKB-së.
Faleminderit për praninë dhe të gjithë ndihmën e vyer!
Fiona McCluney – Shumë faleminderit për fjalën!
Unë jam përfaqësuese e Kombeve të Bashkuara dhe do të doja të thosha disa fjalë si një nga partneret kryesore të qeverisë së Shqipërisë, parlamentit dhe këtij grupi.
Shqipëria është një partnere botërore për zbatimin e objektivave të zhvillimit të qëndrueshëm dhe ajo e ka ratifikuar Konventën e të Drejtave të Fëmijëve të Kombeve të Bashkuara. Gjithashtu, së bashku me Konventën, Shqipëria ka ratifikuar të gjitha protokollet e kësaj konvente, të cilat monitorohen rregullisht nga Komiteti Teknik i Konventës së të Drejtave të Fëmijëve dhe nga ekspertët e saj.
Siç e dimë fare mirë, situata e pandemisë e shkaktuar nga Covid – 19, si dhe tërmeti i nëntorit të vitit 2019 kanë krijuar disa pengesa serioze për arritjen e këtyre qëllimeve dhe kanë vënë në pikëpyetje edhe progresin e bërë deri tani. Fatkeqësisht, fëmijët nga grupet më të cenueshme dhe familjet e tyre kanë pasur vështirësi në ndjekjen e arsimit dhe në të pasurit të njëjtën ecuri me fëmijët e tjerë. Siç e dimë, dhuna kundër fëmijëve është rritur, përfshirë këtu dhunën me bazë gjinore, dhunën në internet dhe dhunën seksuale.
Gjithashtu, është përkeqësuar edhe qasja e fëmijëve me aftësi të kufizuara në shërbime. Vajzat përballen me rrezik më të lartë për martesë në moshë të hershme, fëmijët në konflikt apo në kontakt me ligjin përballen me më shumë sfida për sa i përket rehabilitimit të tyre dhe riintegrimit të tyre social dhe ekonomik.
Jam e lumtur që kam mundësi të jem sot këtu me ju për të kujtuar edhe një herë që parlamenti ka një rol unik për heqjen e pengesave ligjore dhe për krijimin e garancive të reja për gëzimin e këtyre të drejtave, sidomos për ata që janë më të cenueshëm. 
Parlamenti mund të mbikëqyr dhe ka detyrimin e mbikëqyrjes së efikasitetit të politikave të qeverisë në nivel vendor dhe në nivel qendror. Ai mund të përforcojë dialogun me institucionet kombëtare të të drejtave të njeriut, me organizatat e shoqërisë civile që punojnë me fëmijët dhe, gjithashtu, me organizatat ndërkombëtare, si Kombet e Bashkuara dhe të ngrejë akoma më tepër zërin e fëmijëve. 
Faktikisht, rikonstituimi i këtij grupi me në krye Kryetaren e Kuvendit, zonjën Lindita Nikolla, dhe me përfaqësim të gjerë nga të gjitha partitë politike është një rikonfirmim i jashtëzakonshëm dhe një përgjegjësi që ju të gjithë merrni si përfaqësues demokratik kundrejt fëmijëve.
Patjetër, një punë e tillë do të kërkojë durim, punë nga ju dhe nga stafet tuaja, por ama në zemër të kësaj qëndron mundësia që ju të keni një ndikim për çështjet që lidhen me fëmijët. OKB-ja dhe agjencitë e saj do t’ju mbështesin sa të jetë e mundur për sa i përket zbatimit të instrumenteve të të drejtës ndërkombëtare, si dhe për sa u përket angazhimeve që ka marrë Shqipëria në kuadër të instrumenteve përkatëse, si agjenda 20-30, lidhur me të drejtat e njeriut dhe sidomos me të drejtat e fëmijëve dhe grave.
Unë nuk mund ta nënvlerësoj rëndësinë që ka puna juaj në këtë pikëpamje dhe duhet të themi që fëmijët e sigurt na sjellin një të ardhme të sigurt. Kështu që, nuk kam asnjë dyshim që këtu punë do ta bëni me plot zemër dhe do të keni sukses në të.
Në fund do të doja t’ju përgëzoja dhe uroja fat në këtë mision! Gjithashtu, do të doja të përgëzoja edhe Kryetaren që e ka vendosur këtë çështje një nga përparësitë e para në punën e saj!
Nuk do t’u referohem përkatësisht ngjarjeve që kanë ndodhur dhe raportuar në media, megjithëse janë vënë re veprimet e qeverisë marrja e tyre në konsideratë,  por do të doja t’ju uroja të gjithëve fat si kampionë për të drejtat e fëmijëve në kuadër të këtij grupi dhe punës suaj të përgjithshme!
Lindita Nikolla – Shumë faleminderit, Fiona, për fjalët, këshillat dhe mbështetjen!
Fjala për përfaqësuesit e UNICEF-it.
Emira Shkurti - Faleminderit, zonja Kryetare!
Unë quhem Emira Shkurti dhe jam specialiste për drejtësinë për të miturit pranë UNICEF-it. 
Sot ishte planifikuar të vinte zëvendëspërfaqësuesja e UNICEF-it, zonja Edina Kozma, por për shkak se ajo është duke mbajtur një tjetër fjalë në Ministrinë e Shëndetësisë dhe Çështjeve Sociale, e cila po zhvillon një konferencë në fushën e deinstitucionalizimit të fëmijëve, do të përpiqem të them unë dy fjalë në vend të saj.
Zonja Kryetare,
Zonja nënkryetare të Grupit të Deputetëve Miqtë e Fëmijëve,
Të nderuar deputetë,
E nderuar Koordinatore Rezidente e Kombeve të Bashkuara, 
Dëshirojmë t’ju përgëzojmë për rikonstituimin e Grupit të Deputetëve Miqtë e Fëmijëve dhe pjesëmarrjen e lartë të deputetëve nga të gjitha kahet politike, si dhe nga të gjitha përzierjet e begraundeve arsimore apo të përvojave të mëparshme, nën udhëheqjen e zonjës Lindita Nikolla. 
Konstituimi i Grupit vjen në vigjilje të përvjetorit të 32-të të Konventës për të Drejtat e Fëmijëve dhe tregon në mënyrë simbolike angazhimin e të gjithë deputetëve dhe të institucionit tuaj për zbatimin e kësaj konvente.
Paraardhësit tuaj në legjislaturën e kaluar bënë një punë shumë të mirë, si për avancimin e legjislacionit, ashtu edhe për ushtrimin e kontrollit parlamentar. Mund të përmendim këtu, përveç ndryshimeve në ligjin “Për masat ndaj dhunës në marrëdhëniet familjare”, edhe miratimin e ligjit “Për të drejtat dhe mbrojtjen e fëmijëve”, ligjin “Për kujdesin social”, Kodin e Drejtësisë Penale për të Miturit e të tjera.
Këto i përmenda jo thjesht për të treguar vlerën që u japim deputetëve dhe punës që ata bënë gjatë legjislaturës së kaluar, por për të treguar se mbeten ende çështje për t’u zgjidhur, të cilat vihen në dukje jo vetëm nga ngjarjet si ato të ditëve të kaluara, por për të ngritur më tej statusin e fëmijëve në përgjithësi në Shqipëri.
Agjenda e re e fëmijëve, e sapo miratuar nga Kuvendi i Shqipërisë, përpiqet të përputhë synimet e vendit me objektivat e zhvillimi të qëndrueshëm dhe jo vetëm përbën një platformë për punën e ekzekutivit, por ne shpresojmë që të jetë edhe një mënyrë për Grupin Miqtë e Fëmijëve dhe për vetë Kuvendin për ta monitoruar punën e qeverisë dhe statusin e fëmijëve në përgjithësi. 
Po ashtu, të gjitha këto ligje të mira kërkojnë llogaridhënien e institucioneve publike dhe atyre kushtuese, ndaj neve na vjen mirë që një ndër kryefjalët e përmendura nga Kryetarja e Kuvendit, ishte pikërisht “kontrolli parlamentar” ndaj këtyre institucioneve. 
Së shpejti Komitetit i Konventës për të Drejtat e Fëmijëve, do të shqyrtojë raportin e Shqipërisë, raportin zyrtar për këtë konventë. Ne shpresojmë që konkluzionet përfundimtare të këtij komiteti ndaj Shqipërisë do të jenë edhe një busull jo vetëm për ekzekutivin, por edhe një mënyrë për Kuvendin për të parë sesi po përputhet Shqipëria me këto konkluzion dhe me vetë dispozitat e konventës.
Ne shpresojmë, gjithashtu, që Kuvendi të jetë edhe një model demokracie për fëmijët, të jetë edhe një forum, i cili t’u japë një zë fëmijëve dhe t’i ftojë ta për të thënë fjalën e tyre, si dhe për të marrë pjesë në vendimmarrjen publike në ato vendime që do të prekin jetët e tyre jo vetëm sot kur janë fëmijë, por edhe nesër kur të jenë qytetarët ë rritur edhe pjesëtarët të kësaj shoqërie.
Jemi të lumtur, gjithashtu, që disa prej anëtarëve të Grupit të Deputetëve Miqtë e Fëmijëve nga legjislatura e kaluar, do të vazhdojnë të jenë anëtarë të këtij grupi edhe në këtë legjislaturë, ne shpresojnë që ata të jenë memoria institucionale dhe të arrijnë të krijojnë atë tranzicion të mirë në grupin e ri. 
UNICEF- i është i gatshëm t’i qëndrojë pranë grupit dhe natyrisht Kuvendit dhe forumeve brenda tij, për këtë kemi menduar të organizojmë një seancë hyrëse diskutimi dhe pune të përbashkët me deputetët anëtarë të Grupit Miqtë e Fëmijëve, të cilën në bashkëpunim me ju, do ta zhvillojmë në gjysmën e parë të dhjetorit. 
Po ashtu, për të nxitur edhe shkëmbimet tuaja me parlamentarë të tjerë nga vende të Europës dhe të Azisë Qendrore, në datën 14 dhjetor zyra rajonale e UNICEF-it organizon një konferencë rajonale “Konsultim, parlamentarët për fëmijët”. 
Në këtë botë post-pandemike dhe në 75-vjetorin e UNICEF-it, që vjen pas pak ditësh, ne përpiqemi ta shfrytëzojmë këtë moment për të nxitur, për të inkurajuar politikanët, zyrtarët, qytetarët, bizneset, por edhe vetë fëmijët dhe shoqërinë për ta ripërfytyruar një të ardhëm të re për planetin tonë, për fëmijët. Kështu që, shpresojmë të njëjtën gjë do të bëni edhe ju, ne, së bashku, të përfytyrojmë një të ardhme më të mirë për fëmijët në Shqipëri, me qëllim që ata të jenë të sigurt nga njëra anë, por edhe të lirë të kujdesuar, të përkujdesur edhe të ndihmuar, që kapacitetet e tyre të zhvillohen në maksimumin. 
Ne e  kemi për nder të punojmë me ju, dhe ju urojmë punë të mbarë!
Faleminderit!
Lindita Nikolla - Faleminderit!
Fjala për zotin Azizaj.
Altin Azizaj – E nderuar Kryetare dhe nënkryetare,
Urime një herë të gjithëve për zgjedhjen në këto pozicion! 
Urime të gjithë deputetëve, pa diskutim, për sa i përket pjesëmarrjes, së shprehjes së dëshirës, për të qenë pjesë e këtij grupi parlamentar, që ndryshe në gjuhën tonë i themi “Caucus”, sepse vjen pak nga eksperienca britanike dhe amerikane. Në fakt, për mua është edhe pak emocional takimi i këtij grupi, sepse duke qenë se që në vitin 2013, kemi punuar me një grup shumë të vogël deputetësh për krijimin e këtij grupi, kur shikoj sot që janë 50 deputetë, them: uau, çfarë ndryshimi mund të arrijmë të gjithë së bashku për të bërë në jetën e fëmijëve. Kjo do të thotë  se këto numra nuk janë dhe nuk duhet të jenë thjesht numra, asnjëherë, janë njerëz, që secili nga ju mund të zgjedhë një kauzë për fëmijët dhe më besoni, të gjithë fëmijët kanë nga një kauzë, kanë nevojë të mbrohen. Kështu që,  kjo është një ftesë e hapur për të gjithë ju, 50 deputetë, që të zgjidhni një çështje specifike të fëmijëve dhe ta mbroni atë në Parlament, sepse fëmijët seriozisht kanë nevojë për një zë në Parlament, jo se nuk e kanë pasur, e kanë pasur gjithmonë. Shoqëria civile do e sjellë gjithmonë zërin e fëmijëve, por unë besoj se merr tjetër vlerë dhe tjetër peshë, në momentin kur një deputet del dhe flet në emër të një kauze të fëmijëve. Kështu që, ndihmën tonë do ta kini në çdo moment, nuk diskutohet kjo gjë.
Unë kam një falënderim të posaçëm, se edhe sot ne patëm një marshim në kuadër të të gjithë muajit të fjongos blu, kështu që, kam një falënderim për Kryetaren e Kuvendit, e cila na u bashkua në këtë marshim përtej zhurmës dhe tymit të Tiranës. Unë besoj se marshimi e arriti qëllimin që kishte, të ndërgjegjësonte publikun e gjerë për sa i përket dhunës. Dhuna ndaj fëmijëve është një fenomen që në Shqipëri, nuk dua të them që nuk kujtohemi, se që të gjithë një moment të caktuar ne kujtohemi, por nuk kujtohemi sa duhet. 
Në fakt, po të kujtojmë që Bashkimi Europian ka 3 strategji specifike të miratuara në Parlamentin Europian, vetëm për sa u përket fëmijëve, ne mund t’ia sugjerojmë edhe qeverisë shqiptare. Njëra ka të bëjë me parandalim e dhunës seksuale, tjetra ka të bëjë me të drejtat e fëmijëve në tërësi dhe e treta ka të bëjë me mbrojtën e fëmijëve nga të gjitha ato që konsiderohen rreziqe në internet. Unë mendoj se as qeverisë shqiptare, as Kuvendit nuk i mungon aftësia të ulemi të gjithë së bashku dhe pse jo mos t’i kemi këto strategji, të cilat në vetvete nuk i zgjidhin problemet fëmijëve, por të paktën të fillojmë të prioritizojmë, duke thënë, këto masa mund të merren këtë vit, këto masa vitin tjetër, duke pasur parasysh edhe kufizimet institucionale. 
Në aspektin ligjor, unë kërkoj vëmendjen tuaj në disa elemente shumë të rëndësishme, si për shembull, në çështjen e regjistrit kombëtar, e cila është një çështje thellësisht kombëtare. Pavarësisht dëshirës sonë si organizatë, që të kishte vetëm një projektligj për regjistrin, në fakt do të keni përpara dy projektligje. Nuk ishte zgjidhja jonë, por në fund të ditës të gjithë jemi të lirë të bëjmë propozime ligjore. Çfarë ka rëndësi është që regjistri të arrijë të mbrojë fëmijët, kështu që, meqenëse organizata jonë është propozuesja e njërës prej nismave, së bashku me juristët dhe me mikeshën tonë tashmë të vjetër, zonjën Xhixho, për ne ka rëndësi  të kuptojmë se ky regjistër nuk do ta zgjidhë të gjithë problemin e dhunës seksuale ndaj fëmijëve, por krijon premisa të jashtëzakonshme, e para për të mos dëmtuar më fëmijë dhe e dyta, për të parandaluar kurdo është mundur krimet seksuale. 
Po në këtë aspekt, unë do të kërkoj vëmendjen tuaj për ligjin e fëmijëve, të cilit i ka ardhur koha të ndryshojë. E mira e atij ligji është se për herë të parë kemi një ligj që në tërësinë e vet ka funksionuar shumë mirë, gjë për të cilën ju si deputetë duhet të jeni krenarë, të paktën kush ka qenë në kohën kur është miratuar, por tashmë kemi kuptuar se ka mangësi serioze në disa aspekte të mbrojtjes së fëmijëve dhe këtu do të na duhet, pa diskutim, vota dhe ndihma juaj për ta rregulluar. 
Nga ana tjetër, ne kemi pasur kënaqësinë para dy vjetësh, para se të ndikoheshim nga pandemia, të organizonim së bashku me Kuvendin atë që konsiderohet Parlamenti i Fëmijëve. Kemi  qenë në këtë sallë, ka qenë një ngjarje shumë e bukur, deputetët zëvendësohen me deputetë adoleshentë, të rinj, po nga ana tjetër kemi mundësinë që t’ju mësojmë fëmijëve se çfarë është Parlamenti i tyre dhe të jenë ata që të vendosin në fund të ditës për të drejtat e tyre.
Së fundi, ne kemi pasur një memorandum bashkëpunimi dhe, si organizatë, duam të jemi në krah të Parlamentit, për ta mbështetur dhe mendoj se ajo që mund të jetë mbështetja kryesore e të gjithë punës suaj të jashtëzakonshme, është lidhja direkte që ky Parlament duhet të ketë me grupin simotër në Parlamentin Europian. Në fakt, ata nuk janë një grup miqësie, por janë një grup i mirëfilltë parlamentar për mbrojtjen e të drejtave të fëmijëve.
Faleminderit!
Lindita Nikolla – Faleminderit, zoti Azizaj!
Ndoshta nga kolegët, kush e do fjalën? Po, zonja Vokshi.
Albana Vokshi – E nderuar zonja Kryetare,
Të nderuar kolegë,
Përfaqësues të organizatave ndërkombëtare,
Së pari, dua t’ju falënderoj, zonja Kryetare, që e mblodhët këtë takim! Mbase ishte planifikuar para rastit të fundit të Fierit, por gjithsesi mendoj se është momenti i duhur. Dua ta nis fjalën time me ngushëllime të sinqerta për familjen, për të afërmit, për miqtë e familjes së djalit 8-vjeçar. Është një ngjarje që na bën të reflektojmë të gjithëve, sepse askush, mbase nuk ka e bërë ashtu siç duhet detyrën e tij dhe e nis nga vetja ime si deputete, si politikane.
Sa mbledhje kemi mbajtur, sa orë, në seanca bëjmë debate për hiçasgjë? Sa mbledhje kemi bërë për fëmijët vitet e fundit, dedikuar fëmijëve, dedikuar dhunës? Një herë në vit, kur shqyrtohet buxheti është e pamjaftueshme. Po sa i monitorojmë ne institucionet shtetërore, pushtetin lokal, edhe NGO-të, shoqërinë civile? Sa kemi punuar për të sensibilizuar, ne, vetë si politikanë, që të shkojmë atje me komunitetin? Nuk e kemi bërë detyrën tonë aq sa duhet dhe unë ndihem në faj, e para, dhe kërkoj ndjesë.
Ka ligje dhe ligje shumë të mira, disa i përmendi edhe Altini, po sa implementohen këto ligje? Edhe monitorimin e implementimit të ligjeve për mbrojtjen e grave dhe të fëmijëve nga dhuna nuk e kemi bërë aq sa duhet. Ka funksionuar ky Caucus edhe më parë, ka bërë punë pse jo, por unë mendoj se duhet të shkojmë një hap më përpara. Ne duhet të flasim konkretisht me masa konkrete, me detyra konkrete për çdo institucion.
Rasti i vajzës në Kamëz, edhe ai tronditës, brenda 3 muajve, të periudhës prill-qershor të këtij viti janë evidentuar 81 raste dhune, pra vetëm në 3 muaj 81 raste dhune, nëse nuk gaboj 44 janë raste të dhunës seksuale. Sa herë kemi folur ne për këto? Vetëm kur ndodh diçka shumë e rëndë kujtohemi të flasim për fëmijët. Unë gjykoj se të gjithë ne që jemi këtu, por jo vetëm ne, por çdo qytetar, jemi sot në mision, mision mbi çdo misionet e tjera, për të mbrojtur fëmijët. Ne duhet të mbrojmë fëmijët, sepse ka arrit atje ku nuk mban më. Është tronditëse situata, unë edhe tani që flas tronditem nga ngjarja e Fierit, nuk duhet ta kishim lënë të ndodhte. 
Pra, këto ngjarjet e fundit kanë nxjerrë edhe një herë në pah faktin që mekanizmi i mbrojtjes së grave dhe të fëmijëve nga dhuna nuk funksion në asnjë hallkë të tijën, as policia se ka bërë detyrën e saj ashtu siç duhet, as prokuroria, organi i akuzës, as gjyqësori nuk e kanë bërë punën e tyre ashtu siç duhet (nga informacionet që unë kam, por i kam informale, ju lutem, nuk dua të ndërhyj fare në hetim), sepse kushdo që ka ndërprerë hallkat e mekanizmit të dhunës dhe nuk ka bërë detyrën duhet të marrë ndëshkim, që të mos përsëriten më raste të tilla. As pushteti lokal nuk e ka bërë siç duhet punën e vet, as ministria nuk e ka bërë, asnjë institucion shtetëror nuk e ka bërë detyrën e vet, ndaj rastet përsëriten. Pse? Sepse ne nuk ndikojmë për të përmirësuar që të kemi një mekanizëm që funksionon.
U tha që s’ka regjistër, është ide shumë e mirë sjellja e një projektligji për hartimin e regjistrit të personave që kanë kryer dhunë seksuale. E fola edhe pak më parë me kolegen time Bushka, nuk mjafton vetëm dhuna seksuale, duhet ta zgjerojmë regjistrin, duhet të përfshijmë në të çdolloj dhune ndaj fëmijëve, duhet diskutuar edhe çdolloj krimi, jo vetëm seksuale, por duhet ta diskutojmë dhe të ketë një regjistër, ku t’i referohen edhe drejtoritë shkollave, edhe spitalet edhe shërbimet e tjera psikiatrike, psikoanaliste e të tjera, duhet t’i referohen këtij regjistri. Nuk duhet të lejojmë që mësues, drejtorë apo çdo person tjetër të punësohet në një shërbim për komunitetin, nga këta persona që kanë kryer krime me fëmijët, ashtu siç e kanë edhe vende të tjera.
Nuk ka sensibilizim aq sa duhet, e nis nga Parlamenti, por edhe qeveria, Komuniteti nuk është aq sensitiv ndaj këtyre ngjarjeve dhe thonë: s’ka gjë, kur ndodh një rast dhune ndaj një gruaje, ndaj një fëmijë apo thonë shprehjen “Druri ka lindur nga xheneti” por jo, nuk është kështu, komuniteti duhet të jetë sy çelët nuk duhet të kemi më mentalitetin që, është puna e atij tjetrit, e familjes së tij. Jo, duhet ndryshuar ky mentalitet.
Qeveria ndërmori para disa kohësh një projekt, që nuk do t’i trajtonin më dhunuesit në spitale psikiatrike, por do t’i çonin në komunitet, me çfarë masash u shoqërua kjo gjë? Se ka dështuar si projekt. 
Nuk ka ekspertë aq sa duhet, as psikologë, as psikiatër nuk ka, pra duhet të punojmë edhe në këtë drejtim. 
Unë sot kam disa propozime konkrete dhe shpresoj shumë që të merren parasysh disa prej tyre nga kolegët që janë këtu apo  nga ata që nuk janë, si dhe nga zonja Kryetare. Njërin e përmenda, që është projektligji, pasi unë dhe zonja Bushka e biseduam dhe jemi shumë të gatshme ta fusim në kalendar, në axhendën e komisioneve dhe  të fillojmë menjëherë shqyrtimin, të marrim edhe propozimet e tjera dhe të dalim shumë shpejt me një ligj të miratuar. Të ngrihen nënkomisionet, nënkomisioni i komisionit që unë drejtoj për mbrojtën e të drejtave të grave dhe të fëmijëve të fillojë punën dhe të jetë i dedikuar jo vetëm me shqyrtimin e projektligjit, por me çdo ligj tjetër që përfshin fëmijët, por edhe me implementimin e institucioneve dhe të dalë me propozime konkrete.
Ajo që unë e kam shumë përzemër, për të cilën dua edhe aprovimin e kolegëve të maxhorancës, është që të hartojmë urgjentisht një rezolutë, për mbrojtjen e fëmijëve me masa konkrete për çdo institucion, duke nisur nga Parlamenti, Ministria e Drejtësisë, Ministria e Shëndetësisë dhe e Mirëqenies, shoqëria civile, media, pushteti lokal, pushteti qendror me detyra konkrete. Në vitin 2017, ne e kemi miratuar një rezolutë në mënyrë unanime. Atëherë u bë një punë fantastike nga të gjitha zonjat deputete dhe nga zotërinjtë, të cilët e miratuan. Ishte një rezolutë shumë e mirë, por nuk u ndoq në implementimin e saj nga institucionet. Unë gjykoj të bëjmë një rezolutë, ta miratojmë unanimisht dhe të kemi edhe një mekanizëm monitorimi të çdo institucioni, që të raportojë në mënyrë frekuente në komisione dhe në Parlament.
Mbrojtja e fëmijëve është axhenda e ditës për të gjithë ne dhe duhet të kapërcejë çdo axhendë politike apo personale, ndaj ju ftoj, të bashkohemi të gjitha palët politike në këtë axhendë të përbashkët.
Faleminderit!
Lindita Nikolla – Faleminderit, zonja Vokshi!
Faleminderit për fjalët edhe për propozimet që bëtë! Patjetër, do të jenë pjesë e vëmendjes dhe e shqyrtimit.
Kolegë të tjerë që duan fjalën?
Po, zoti Vasili.
Petrit Vasili – Faleminderit, zonja Kryetare!
Faleminderit, të gjithë kolegëve!
Duke nisur edhe nga starti i kësaj iniciative që është bërë vite më parë, dua në këtë moment, që po hapim veprimtarinë, të qëndrojmë në dy-tri momente të rëndësishme. 
Momenti i parë është shprehja e vullnetit, i cili nuk është më një ngjarje, pasi në këtë pikë është e qartë që ka një vullnet. 
Momenti i dytë është kur ne vërtet duhet të qëndrojmë pak më gjatë në këto takime, që ka të bëjë me ritmin për të ndërmarrë iniciativa dhe koha e përmbushjes së tyre.
Dhe momenti i tretë i rëndësishëm, është se ka një seri të madhe iniciativash, por ka edhe një kuadër ligjor, të cilit përmirësimi, pasurimi i tij bën efekt të rëndësishëm, por më i rëndësishmi nga të gjithë do të ishte funksioni kontrollues i Parlamentit. Dhe në një tematikë të tillë, një problematikë, e cila gjithmonë e më shumë, për fat të keq, shohim që rëndohet, ka një diskordancë, të cilën duhet t’ia themi hapur njëri-tjetrit. Kemi nisma të mira, por me efekt jo të plotë, me efekt të pakët. Nisma të cilat do të tentojnë gjithmonë që të dekurajojnë fenomenet, që të  jenë gjithmonë dhe më të pakta dhe jo të ndodhin, siç mbase rastësia mbase e solli, që jemi në vigjilje të një ngjarje shumë të rëndë që kanë ndodhur dhe të gjithë konstatojmë që shoqëria degradon, masat nuk janë eficiente.
Në shumë vende, jo për të bërë kritizerin, ka shumë momente, kur vendimmarrja, prezenca e shtetit duhet të jetë aktive, kështu që dua të them se, rast se jemi këtu me një vullnet shumë të mirë dhe asnjë nuk ka ardhur pa një dëshirë të plotë edhe morale, edhe politike, t’i japim ritëm çështjes dhe të vëmë në krye të çdo axhende një funksion të fortë të kontrollit parlamentar për të gjitha çështjet që kanë të bëjnë me dhunën ndaj fëmijëve, të kontrollit mbi ato që janë potenciale të mundshme të dhunës, të evitueshmet, por edhe ato që improvizohen, në këtë duhet të kemi një ritëm të mirë të fortë të kontrollit parlamentar. 
Mendoj se do e shikojmë që në takimet e radhës produktin e këtij kontrolli, por edhe shoqëria do e ndjejë këtë interesim të vërtetë. Duhet të ketë edhe kërkesë përgjegjësish, se nismat janë provuar, kush ka një eksperiencë të gjatë e di këtë gjë, që jo në pak raste ne lëvdohemi edhe për nisma të mira, edhe për kuadër ligjor shumë të mirë, por në të njëjtën kohë bashkëjetojmë me rezultate shumë dekurajuese.  Mendoj se këtë boshllëk e mbyll vetëm të qenit aktivë, monitorimi, kontrolli i përgjegjësive për atë pjesë që i takon Parlamentit dhe ngritja e zërit lart për këtë gjë, e bashkë me to të ecin edhe ndryshimet ligjore që është funksioni nativ i Kuvendit, arsyeja për të cilën ai ekziston. Pra, duhet të ecim në këto 2 shina. 
Për të mos e zgjatur fjalën, nuk dua që të marrim pamjet thjesht të një bashkimi, që i ngjan një organizate joqeveritare,  e cila do por nuk ka mundësi të ecë përpara, ne si Kuvend kemi mundësi për të qenë influencues të fortë, sepse është një problematikë që vërtet na shqetëson dhe na trondit të gjithëve. Kështu që, në këtë drejtim mendoj se këtu duhet ta bëjmë diferencën në krahasim me atë që ndodhur në vitet më parë. Unë kam qenë edhe në grupin e mëparshëm, nënkryetar i atij grupi, por këtë konstatoj që është reja e veçantë dhe që duhet të japim ritëm vërtet, se ngjarjet po ecin në drejtimin e gabuar, jo në drejtimin e duhur.
Faleminderit!
Lindita Nikolla – Faleminderit, zoti Vasili!
Po, keni shumë të drejtë në shqetësimin tuaj. Ne duhet të forcojmë më shumë aspektin e kontrollit parlamentar për të parë sa dhe si zbatohen ligjet, por edhe sa dhe si shërbehet në funksion të çështjeve që lidhen me fëmijët, sepse absolutisht, adresimi sa më i mirë i çështjeve që lidhen me fëmijët, është siguri për të ardhmen e shoqërisë dhe të kombit.
Faleminderit!
Dikush tjetër?
Dakord.
Unë mendoj, propozoj dhe kërkoj edhe vendimmarrjen tuaj, që t’ju japim mundësi 3 nënkryetarëve të punojnë me draftin paraprak të planit vjetor të grupit. Në ndihmë të tyre do të jetë edhe stafi i Kuvendit, përkatësisht, zonja Enkeleda Bala dhe zonja Lefterie Luzi, por patjetër, nëse shihet e nevojshme ne vëmë në dispozicion edhe përfaqësues të tjerë nga shërbimi i komisioneve apo nga drejtori të caktuara të Kuvendit të Shqipërisë.
Si mendoni, biem dakord të fillojnë nënkryetarët me draftitmin e parë, pastaj ne ta diskutojmë këtu? 
Dakord.
Faleminderit për angazhimin dhe propozimet!
Faleminderit edhe partnerëve që i kishim këtu sot!

MBYLLET MBLEDHJA

